ગુજરાતમાં દોઢેક વર્ષ પહેલા જયારે અનામત આંદોલનની ચીનગારી ઉત્તર ગુજરાતમાંથી ઉઠી ત્યારે કોઈને અંદાજ ન હતો કે આ આંદોલન આટલું લાંબુ ચાલશે. હાર્દિક પટેલ અને તેની ટીમને સમાજના યુવાનો માટેનો આ મહત્વનો મુદ્દો હોઇ સમાજમાંથી સતત ટેકો મળતો ગયો. સમાજની એક માંગણી એક મોટા આંદોલનમાં ફેરવાઈ ગઈ પણ પછી ધીરે ધીરે તેમાં રાજકીય રંગ ભળતો ગયો હોવાનું બહાર આવતા અનામતની મુખ્ય માગણીની સાથે આક્ષેપો – પ્રતિઆક્ષેપો શરૃ થયા. અનામત આંદોલનની શરૃઆતનાં તબક્કે સમાજ પર એવી અસર રહી કે આનંદીબહેનની સરકારનો ભોગ લેવાયો. આંદોલન સમયે જયારે આનંદીબહેન પટેલ મુખ્યપ્રધાન હતા ત્યારે તેમણે સાફ શબ્દોમાં કહ્યું હતું કે પાટીદારોને બંધારણીય રીતે અનામત મળી શકે તેમ નથી પણ તેમની આ વાત આંદોલનકારીઓને ગળે ઉતરી નહીં અને આંદોલન ચાલુ રાખ્યું હતું.